*****

ΚΑΝΟΝΙΣΜΟΣ (ΕΟΚ) αριθ. 684/90 ΤΗΣ ΕΠΙΤΡΟΠΗΣ

της 21ης Μαρτίου 1990

που τροποποιεί τον κανονισμό (ΕΟΚ) αριθ. 3920/89 για τον καθορισμό των λεπτομερειών εφαρμογής στον τομέα του κρέατος πουλερικών του κανονισμού (ΕΟΚ) αριθ. 3899/89 του Συμβουλίου για μείωση, για το έτος 1990, των εισφορών για ορισμένα γεωργικά προϊόντα που κατάγονται από αναπτυσσόμενες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3899/89 του Συμβουλίου της 18ης Δεκεμβρίου 1989 για τη μείωση των εισφορών, κατά το έτος 1990, για ορισμένα γεωργικά προϊόντα καταγωγής αναπτυσσομένων χωρών (1), και ιδίως το άρθρο 3,

Εκτιμώντας:

ότι ο κανονισμός (ΕΟΚ) αριθ. 3899/89 καθιέρωσε ένα καθεστώς μειώσεως των εισφορών κατά την εισαγωγή ορισμένων προϊόντων των τομέων του χοιρείου κρέατος, κρέατος πουλερικών καθώς και των σιτηρών· ότι ο κανονισμός (ΕΟΚ) αριθ. 3919/89 της Επιτροπής (2) καθιέρωσε τις λεπτομέρειες εφαρμογής του κανονισμού αυτού όσον αφορά τα προϊόντα του τομέα του κρέατος πουλερικών έτσι ώστε να καταστεί δυνατή η διαχείριση των ποσών που καθορίστηκαν· ότι οι λεπτομέρειες αυτές συμπληρώνουν τις διατάξεις του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 1903/89 (4)·

ότι είναι σκόπιμο να τροποποιηθεί ο κανονισμός (ΕΟΚ) αριθ. 3920/89 λαμβάνοντας υπόψη την πείρα που αποκτήθηκε από την εφαρμογή του ειδικού καθεστώτος που προβλέπεται από τον κανονισμό (ΕΟΚ) αριθ. 3899/89· ότι, κατά συνέπεια, είναι απαραίτητο να προσαρμοστεί ο κανονισμός (ΕΟΚ) αριθ. 3920/89, ιδίως όσον αφορά την κατανομή των σταθερών ποσών, τους όρους για την υποβολή αιτήσεων πιστοποιητικών, την κατανομή εκ μέρους της Επιτροπής των ποσοτήτων που έχουν ζητηθεί καθώς και το ποσό της εγγύησης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3920/89 τροποποιείται ως εξής:

1. Το κείμενο του άρθρου 1 αντικαθίσταται από το ακόλουθο κείμενο:

«Άρθρο 1

Κάθε εισαγωγή στην Κοινότητα, στα πλαίσια του κανονισμού (ΕΟΚ) αριθ. 3899/89, προϊόντων που υπάγονται στους αύξοντες αριθμούς 51.0020 και 51.0030 που αναφέρονται στο παράρτημα του εν λόγω κανονισμού, υπόκειται στην προσκόμιση πιστοποιητικού εισαγωγής.»

2. Το κείμενο του άρθρου 2 αντικαθίσταται από το ακόλουθο κείμενο:

«Άρθρο 2

Ο όγκος των καθορισθέντων ποσών κλιμακώνεται από 1ης Απριλίου 1990:

- για τα προϊόντα που αναφέρονται στον αύξοντα αριθμό 51.0020:

- 15 % κατά τη διάρκεια της περιόδου από 1ης Απριλίου έως 30 Ιουνίου 1990,

- 35 % κατά τη διάρκεια της περιόδου από 1ης Απριλίου έως 30 Σεπτεμβρίου 1990,

- 35 % κατά τη διάρκεια της περιόδου από 1ης Οκτωβρίου έως 31 Δεκεμβρίου 1990.

- Για τα προϊόντα που αναφέρονται στον αύξοντα αριθμό 51.0030:

- 10 % κατά τη διάρκεια της περιόδου από 1ης Απριλίου έως 30 Ιουνίου 1990,

- 40 % κατά τη διάρκεια της περιόδου από 1ης Ιουλίου έως 30 Σεπτεμβρίου 1990,

- 40 % κατά τη διάρκεια της περιόδου από 1ης Οκτωβρίου έως 31 Δεκεμβρίου 1990.»

3. Το κείμενο του άρθρου 3 στοιχείο β) αντικαθίσταται από το ακόλουθο κείμενο:

«β) η αίτηση πιστοποιητικού μπορεί να φέρει μόνον έναν από τους αύξοντες αριθμούς 51.0020 ή 51.0030 που αναφέρονται στο παράρτημα του κανονισμού (ΕΟΚ) αριθ. 3899/89. Μπορεί να αφορά πολλά προϊόντα που υπάγονται σε διαφορετικούς κωδικούς ΣΟ και κατάγονται από μόνο μία αναπτυσσόμενη χώρα. Στις περιπτώσεις αυτές, όλοι οι κωδικοί ΣΟ αναφέρονται στη θέση 16 και η περιγραφή τους στη θέση 15.

Ωστόσο, κάθε αιτών μπορεί να υποβάλει κατ' ανώτατο όριο δύο αιτήσεις πιστοποιητικών εισαγωγής για τα προϊόντα που υπάγονται σε ένα μόνον αύξοντα αριθμό αν τα προϊόντα αυτά κατάγονται από δύο αναπτυσσόμενες χώρες. Οι δύο αιτήσεις, καθεμία των οποίων αφορά μία μόνον αναπτυσσόμενη χώρα, πρέπει να υποβληθούν συγχρόνως στην αρμόδια αρχή ενός κράτους μέλους. Θεωρούνται, όσον αφορά το ανώτατο όριο που αναφέρεται στο τρίτο εδάφιο και για την εφαρμογή του κανόνα που περιλαμβάνεται στο άρθρο 4 παράγραφος 2, σαν μία μόνον αίτηση.

Η αίτηση πιστοποιητικού πρέπει να αφορά τουλάχιστον ένα τόνο και κατ' ανώτατο όριο 50 % της διαθέσιμης ποσότητας για το σχετικό αύξοντα αριθμό καθώς και για το τρίμηνο για το οποίο έχει κατατεθεί η αίτηση πιστοποιητικού.»

3. Στο άρθρο 4 παράγραφος 5, διαγράφονται το τρίτο και τέταρτο εδάφιο.

4. Στο άρθρο 6, ο αριθμός «15» αντικαθίσταται από τον αριθμό « 30».

5. Στο άρθρο 7, το δεύτερο εδάφιο αντικαθίσταται από το ακόλουθο κείμενο:

«Εντούτοις, κατά παρέκκλιση από το άρθρο 8 παράγραφος 4 του εν λόγω κανονισμού, η ποσότητα που τίθεται μέσα στα πλαίσια του κανονισμού (ΕΟΚ) αριθ. 3899/89 δεν μπορεί να είναι μεγαλύτερη από εκείνη που εμφαίνεται στις θέσεις 17 και 18 του πιστοποιητικού εισαγωγής. Ο αριθμός 0 εγγράφεται, για το σκοπό αυτό, στη θέση 19 του εν λόγω πιστοποιητικού.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 383 της 30. 12. 1989, σ. 125.

(2) ΕΕ αριθ. L 375 της 23. 12. 1989, σ. 45.

(3) ΕΕ αριθ. L 331 της 2. 12. 1988, σ. 1.

(4) ΕΕ αριθ. L 184 της 30. 6. 1989, σ. 22.